Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Francijas galvaspilsētā Parīzē pēc ilgstoša sausuma perioda sākušās lietusgāzes. Pilsētā vakar stundas laikā nolija mēneša nokrišņu norma.

Varas iestādes un iedzīvotāji ziņo, ka ūdens straumes pārpludināja ielas un sasniedza vairākas metro stacijas, bet Sēnas upē ūdens līmenis paaugstinājās par 35 centimetriem. Vienlaikus spēcīgs vējš lauza koku zarus un postīja infrastruktūras objektus, bet

uz Eifeļa torņa uzstādīta aparatūra fiksēja vēja brāzmas ar ātrumu apmēram 30 metri sekundē.

Tikmēr meteorologi brīdina, ka spēcīgi negaisi un lietusgāzes tuvākajā laikā gaidāmi arī valsts dienvidu reģionos un var radīt līdzīgus postījumus. Zeme ir izkaltusi un nespēj absorbēt lielu ūdens daudzumu, tāpēc pēc lietavām var rasties spēcīgi plūdi.

.

Uzturot divas galvenās prasības – par iepriekš definētu pedagogu atalgojuma principu ievērošanu un par darba slodzes sabalansēšanu ātrāk nekā sešu gadu periodā – Latvijas Izglītības un zinātnes darbinieku arodbiedrības (LIZDA) Padome lēmusi no 19. septembra organizēt izglītības un zinātnes darbinieku beztermiņa streiku. Pirms tam gan arodbiedrība sūtīs vēl vienu vēstuli Izglītības un zinātnes ministrijai (IZM), no kuras trīs dienās gaidīs nostājas maiņu.

No 24. augusta līdz 7. septembrim tiks organizēts izlīgšanas komisijas darbs ar IZM par LIZDA prasībām. Ja rezultāts tajā būs neapmierinošs, LIZDA padome nolēma organizēt beztermiņa streiku no 19. septembra.

LIZDA vadītāja pastāstīja, ka streika gadījumā pedagogi darba vietās neatradīsies. Streiks aptvers izglītības darbiniekus, sākot no bērnudārziem līdz augstskolām.

LIZDA lēš, ka varētu streikot vairāki desmiti tūkstoši izglītības darbinieku.

Iespējamā streika mērķis ir pievērst atbildīgo valsts amatpersonu un sabiedrības uzmanību kritiskajai nevienlīdzības situācijai nozarē un panākt streika prasību izpildi. Streiku vienlaikus uzsāks visu pakāpju pedagogi visos Latvijas reģionos. Streika vieta būs pēc katra streikotāja ieskatiem.

Ceturtdien, 18. augustā, notiks pārbūvētās Jēkabpils reģionālās slimnīcas Neatliekamās palīdzības un uzņemšanas nodaļas svinīgā atklāšana, informēja slimnīcā.

Pēc rekonstrukcijas Uzņemšanas nodaļas platība ir palielināta par teju 400 kvadrātmetriem. Turpmāk nodaļas darbs tiks organizēts atjaunotās un mūsdienīgās telpās, kas būs pieejamākas un ērtākas gan pacientiem, gan slimnīcas darbiniekiem.

Telpās veikta pārbūve un visu iekšējo komunikāciju (ūdensvads, kanalizācija, apkure, ventilācija, kondicionēšana, elektroapgāde) nomaiņa, mēbeļu un iekārtu nomaiņa (jaunas gultas, guļrati, piederumu skapīši, u.c.). Tāpat projekta ietvaros veikta medicīnas iekārtu bāzes atjaunošana Jēkabpils reģionālajā slimnīcā, iegādājoties un uzstādot jaunu stacionāro digitālo rentgena aparātu un jaunu datortomogrāfu radioloģisko izmeklējumu veikšanai. Tas ļāvis būtiski uzlabot diagnostikas iespējas, veicot ātrākus un precīzākus izmeklējumus.

Paplašinātā Neatliekamās palīdzības un uzņemšanas nodaļa turpmāk nodrošinās ne tikai diennakts neatliekamo palīdzību (tajā skaitā traumpunkta pieejamību), bet arī novērošanu observācijas gultās un plānveida pacientu uzņemšanu. Proti, tiks nodalītas atsevišķi pacientu plūsmas – ar neatliekamo palīdzību nogādātie, pacienti, kas vēršas pēc savas iniciatīvas neatliekamas, akūtas palīdzības saņemšanai vai uz plānveida stacionēšanu.

Labiekārtota arī slimnīcas apkārtne – izbūvēts panduss, lai cilvēki ar kustību traucējumiem un vecāki ar bērnu ratiņiem ērtāk nokļūtu stacionārā, kā arī veikta teritorijas apzaļumošana un soliņu uzstādīšana.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.